9 Batho ba le bantsi ga ba kgone go tlhaloganya dilo tsa semoya ka gonne ga ba batle go ithuta e bile ga ba batle go fetola tsela e ba lebang dilo ka yone. Bajuda ba le bantsi ba ile ba gana Jesu le dithuto tsa gagwe ka gonne ba ne ba ngaparetse Molao wa ga Moshe ka botlhogoethata. Le fa go ntse jalo, go na le bangwe ba ba neng ba reetsa. Ka sekai, fa Jesu a sena go tsosiwa mo baswing, “boidiidi jo bogolo jwa baperesiti jwa simolola go utlwa tumelo.” (Ditiro 6:7) Le fa go ntse jalo, Paulo o ne a kwala jaana ka Bajuda ba le bantsi: “Go tla go fitlha gompieno le fa e le leng fela fa Moshe a balwa, go nna le lesire mo dipelong tsa bone.” (2 Bakorintha 3:15) Go ka direga gore Paulo o ne a itse se Jesu a neng a se raya baeteledipele ba Bajuda mo nakong e e fetileng, fa a ne a ba raya a re: “Lo hukutsa Dikwalo, ka gonne lo akanya gore ka tsone lo tla nna le botshelo jo bo sa khutleng; mme tseno ke tsone tota tse di nayang bosupi ka ga me.” (Johane 5:39) Dikwalo tse ba neng ba di hukutsa ka kelotlhoko di ne di tshwanetse go ba thusa go lemoga gore Jesu e ne e le Mesia. Le fa go ntse jalo, Bajuda ba ne ba na le tsela ya bone fela ya go akanya, mme tota le Morwa Modimo yo o neng a dira dikgakgamatso o ne a se ka a kgona go ba thusa.